Yra keturios politikos galimybės. Jos išdėstytos toliau pateiktuose punktuose. ·0 galimybė. Jokių pakeitimų: bazinio lygio scenarijus yra „nesiimti jokių veiksmų“. Pasirinkus šią galimybę esamas standartizacijos procesas vyktų įprastai, neskiriant ypatingo dėmesio rizikai, atsirandančiai dėl naujų technologijų, ir neskiriant ypatingo dėmesio su tradicinėmis technologijomis susijusioms tobulintinoms sritims. Pagal šią galimybę būtų peržiūrėtas bazinio scenarijaus galimybę taip pat Mašinų direktyvos taikymo vadovas (toliau – vadovas) taikant įprastą procesą (suinteresuotųjų šalių diskusijos ir sprendimo priėmimas tik bendru sutarimu). ·1 galimybė. Pramonės savireguliacija ir Vadovo pakeitimai: pagal šią galimybę dabartinis aktas nebūtų pakeistas. Vietoj to būtų pateikiami Vadovo paaiškinimai dėl: i) bendro sutarimo dėl taikymo srities ir apibrėžčių; ii) popierinių dokumentų kiekio sumažinimo; iii) esamų didelės rizikos mašinų; iv) geresnio suderinamumo su kitais NTAS teisės aktais ir v) mažesnių skirtumų tarp aiškinimų įvairiose valstybėse narėse. Kalbant apie paskutinį punktą, pasirinkus šią galimybę taip pat būtų rengiami specialūs Mašinų ekspertų grupės posėdžiai. Nauja rizika, atsirandanti dėl naujų technologijų (taip pat tam tikrą tradicinių technologijų keliamą riziką), būtų įvertinta rengiant naują Komisijos standartizacijos prašymą, atsižvelgiant į dabartinio teisinio dokumento ribas. ·2 galimybė. Naštos sumažinimas: pasirinkus šią galimybę dėmesys būtų sutelkiamas į teisinio dokumento ir taikymo srities paaiškinimą ir supaprastinimą. Todėl pagal šią galimybę būtų pakeista dabartinė MD, kad būtų didesnis taikymo srities ir apibrėžčių teisinis aiškumas. Taip pat būtų atliekami pakeitimai, kurie padėtų supaprastinti taikomą sistemą: i) į teisinį dokumentą būtų įtrauktas leidimas pateikti instrukcijas skaitmeniniu formatu; ii) MD būtų derinama su NTAS ir iii) būtų vengiama aiškinimo skirtumų, MD pavertus reglamentu. Tarp dabartinio akto pakeitimų taip pat būtų Komisijai suteikiami įgaliojimus ateityje peržiūrėti didelės rizikos mašinų sąrašą pagal tam tikrus kriterijus. Tačiau visi šie pakeitimai būtų atliekami jų nederinant su gaminiams keliamais saugos reikalavimais. Todėl nepasikeistų gamintojų pareigos, susijusios su mašinų projektavimu ir gamyba. Tai būtų papildyta parengiant naują Komisijos standartizacijos prašymą, atsižvelgiant į teisiniame dokumente nustatytas esamas saugos reikalavimų ribas. ·3 galimybė. Naštos sumažinimas ir padidinta sauga: tai plačiausio užmojo galimybė, ja siekiama užtikrinti geresnę saugą išnaudojant visas naštos mažinimo galimybes. Todėl pagal šią galimybę esamas teisės aktas būtų pakeistas siekiant padidinti taikymo srities ir apibrėžčių teisinį aiškumą. Taip pat būtų atliekami pakeitimai, kurie padėtų supaprastinti taikomą sistemą: i) būtų leidžiama naudoti skaitmeninius dokumentus; ii) MD būtų derinama su NTAS ir iii) būtų vengiama aiškinimo skirtumų, MD pavertus reglamentu. Pagal šią galimybę Komisijai taip pat būtų suteikti įgaliojimai peržiūrėti dabartinį didelę riziką keliančių mašinų sąrašą atsižvelgiant į rinkos pokyčius, panaikinama galimybė atliekant didelės rizikos mašinų atitikties vertinimą taikyti vidaus patikrą ir atlikti pirmąjį didelės rizikos mašinų sąrašo patikslinimą. Be to, taip pat būtų patikslinti I priedo saugos reikalavimai, kuriuos gamintojai turi atitikti projektuodami ir gamindami mašinas, kad būtų atsižvelgta į riziką, atsirandančią dėl naujų technologijų, taip pat į tradicinių technologijų keliamą specifinę riziką. Tai būtų papildyta parengiant naują Komisijos standartizacijos prašymą, atsižvelgiant į visus naujus ir (arba) peržiūrėtus teisinio dokumento saugos reikalavimus. Pasirinkta 3 politikos galimybė. Pagal šią politikos galimybę nustatytos problemos sprendžiamos efektyviausiu ir veiksmingiausiu būdu, siūlant peržiūrėtą MD, kuri būtų tinkama ne tik dabar, bet ir vėlesniais metais. Taip pat užtikrinamas suderinamumas su galiojančiais gaminių saugos teisės aktais, būsimu dirbtinio intelekto reglamentu ir Kibernetinio saugumo aktu. Pagal pasirinktą galimybę nauji reikalavimai nustatomi ir esami reikalavimai aiškinami: i) tikslingai ir proporcingai ir ii) tik tada, kai būtina. Šie nauji reikalavimai ir paaiškinimai dažnai taikomi tik tam tikrų tipų mašinoms. Pasirinkta galimybė padidintų dabartinės MD taikymo srities, apibrėžčių ir reikalavimų, įskaitant reikalavimus, susijusius su rizika, atsirandančia dėl naujų technologijų, teisinį aiškumą. Pasirinkta galimybė taip pat padėtų standartizacijos veiklą vykdyti taip, kad padidėtų sauga ir būtų užtikrintas didesnis pasitikėjimo ir pramonės konkurencingumo rinkoje (įskaitant skaitmeninę rinką) lygis. Be to, pagal pasirinktą galimybę: i) Komisijai suteikiami įgaliojimai patikslinti dabartinį didelę riziką keliančių mašinų sąrašą atsižvelgiant į rinkos pokyčius šioje srityje; ii) panaikinama galimybė atliekant didelės rizikos mašinų atitikties vertinimą taikyti vidaus patikrą ir iii) peržiūrimas didelės rizikos mašinų sąrašas jį visapusiškai derinant su naujuoju reglamentu dėl dirbtinio intelekto. Pagal ją siūloma pramonės labai pageidaujama ir Komisijos skaitmeninę politiką atitinkanti naštos mažinimo priemonė, suteikianti galimybę naudoti skaitmeninę dokumentaciją (tuo pačiu metu užtikrinant, kad pirkimo metu galutiniai naudotojai paprašę galėtų nemokamai gauti spausdintinę versiją). Galiausiai, pakeista MD įgaus nuoseklumo ir teisinio tikrumo, nes bus suderinta su NTAS ir taps reglamentu. Siekiant užtikrinti proporcingumą ši politikos galimybė papildoma: i) Komisijos parengtinu nauju standartizacijos prašymu; ii) išsamiu paaiškinimų vadovu.